Vrystaatse broers sterf saam in ongelukStephan en HC de Bruyn. (Foto: Facebook) Die gemeenskap van Hoopstad in die Vrystaat is in rou gedompel ná die dood van twee broers in ŉ motorongeluk Maandagoggend. Die bakkie waarin HC de Bruyn (21) en sy broer Stephan (23) gery het, het gister kort ná 05:00 op die pad tussen Bultfontein en Hertzogville omgeslaan, het kapt. Stephen Thakeng, polisiewoordvoerder, gesê. HC en Stephan is uit die voertuig geslinger en is op die toneel dood. Volgens Thakeng was die jong mans se pa ook op die ongelukstoneel. Die mans se ouers boer in die omgewing. Die broers is oudleerlinge van Grey College in Bloemfontein. “Ons harte is stukkend en ons medelye gaan uit na die familie en vriende van HC (2016 matriek) en Stephan de Bruyn (2014 matriek). “Mag hul ouers en almal vertroosting ontvang in hierdie hartseertyd. Baie sterkte,” het die skool op sy Facebook-blad geskryf. Verskeie ander boodskappe van medelye is ook op sosiale media geplaas. “Jy en HC was so mooi voorbeeld van broers wat opreg lief was vir mekaar! Ons het julle verskriklik lief en jul sal voortleef in ons harte. “Dankie vir al die mooi memories waarmee jul ons agterlaat. Ons mis jul al klaar so verskriklik,” het Rachell Wolfaardt, ŉ vriendin, op Facebook geskryf.